ועדת הכלכלה, כנסת 17, פרוטוקול מספר 618, 2008-07-01 12:00

רונית תירוש: חברים, אנחנו פותחים את הישיבה באיחור, ואני מתנצלת.

רונית תירוש: אנחנו התכנסנו כאן על מנת לדון בהצעה דחופה לדיון מהיר של חבר הכנסת עבאס זכור.

רונית תירוש: הנושא הוא: חברות הסלולאר המתנות רכישת מכשירי הדור השלישי ברכישה אוטומטית, או בתשלום אוטומטי גם על חבילת גלישה.

רונית תירוש: את הפירוט לבעייתיות בנושא יסביר חבר הכנסת עבאס זכור, בבקשה.

עבאס זכור: כבוד היושבת ראש, שלום לכולם.

עבאס זכור: הנושא הוא חשוב, והוא מדאיג את כל אזרחי המדינה.

עבאס זכור: במדינה ישנם 7 מיליון אזרחים, אבל ישנם 9 מיליון מכשירים.

עבאס זכור: לכל אזרח יש יותר ממכשיר אחד.

עבאס זכור: נושא חבילת הגלישה הוא נושא חשוב.

עבאס זכור: השירות הזה עולה כסף לאזרח, במיוחד כאשר זה מחייב לקוח שרוצה לקנות מכשיר "דור שלישי", ומגיע לו.

עבאס זכור: כל אזרח יכול לקנות מה שהוא רוצה, אבל כשהוא מגיע לקנות מכשיר "דור השלישי" מחייבים אותו בחבילת גלישת אינטרנט.

עבאס זכור: לפי הבדיקות והסקרים עולה כי אחוז גבוה מאוד מהלקוחות כלל לא משתמשים בחבילה הזאת, הם לא גולשים באינטרנט.

עבאס זכור: למרות זאת, הם מחויבים לשלם.

עבאס זכור: הרווח של כל חברות הסלולאר בישראל מהחבילות הוא כמעט מיליארד שלוש מאות מיליון שקל בשנה.

עבאס זכור: זה על חשבון אנשים שלא משתמשים, ולא גולשים בחבילה.

עבאס זכור: נודע לי עכשיו כי ישנה החלטה, ושהמשרד התכנס והחליט שעל החברות להפסיק לאלתר את הפעילות הזאת.

עבאס זכור: אני מברך על ההחלטה הזאת משום שזה לטובת הלקוחות של כל החברות.

רונית תירוש: זה אולי אפילו בזכותך.

עבאס זכור: אני מקווה.

רונית תירוש: זה כמעט מייתר את הדיון, אבל בכל זאת נאפשר למשרד התקשורת על מנת לוודא - גם לפרוטוקול - שאכן זו ההחלטה שהתקבלה.

רונית תירוש: אם כן, אנחנו נודה לחבר הכנסת עבאס זכור על כך שהעלה את הנושא לסדר היום הציבורי, וגרם לתפנית הזאת.

רונית תירוש: נציגת משרד התקשורת, בבקשה.

ברוריה מנדלסון: אני רוצה להבהיר מהי החלטת המשרד, וקצת להבהיר את התמונה.

ברוריה מנדלסון: באופן עקרוני, קודם כל אנחנו חייבים להגיד כי התניה של רכישת מכשיר בשירות בזק היא לא אסורה לפי החוק, ומשרד התקשורת אמר זאת גם בעבר.

ברוריה מנדלסון: בנוגע לנקודה הזאת המשרד לא התערב.

ברוריה מנדלסון: הוצגו בפנינו מספר תוכניות התקשרות של החברות הסלולאריות שבהן המשרד ראה שהחברות מחייבות מנוי שרוצה ליהנות משירותי "דור שלישי", לרכוש גם חבילת גלישה בפורטל תוכן.

ברוריה מנדלסון: לגבי זה אמרנו שאסור לחברות לחייב מנוי שמעוניין לצרוך שירותי "דור שלישי", ולכרוך את זה בגלישה בפורטל תוכן.

ברוריה מנדלסון: אבל אמרנו - אם החברות מציעות חלופה אפקטיבית, כלומר יש אפשרות לבוא עם מכשיר מבחוץ ולרכוש את שידורי ה"דור השלישי" ללא חבילת גלישה, זה גם יהיה בסדר.

ברוריה מנדלסון: זה מה שכתוב בעמדה.

עבאס זכור: לא מובן.

רונית תירוש: מה זאת אומרת "מכשיר מבחוץ", גם אני לא הבנתי.

ברוריה מנדלסון: אני אקריא את זה.

לאה ורון: אני גם לא מבינה את ההבדל בין חבילת גלישת תוכן לבין גלישה באינטרנט.

ברוריה מנדלסון: לגבי הצד הטכני, יסביר מר רז.

עבאס זכור: לא ברור שכך היא ההחלטה.

ברוריה מנדלסון: ההחלטה אומרת כך: "עמדת משרד התקשורת בהתאם למסמכים המצויים בפניו" – כי אין לנו את כל הסכמי ההתקשרות, יש הרי המון אפשרויות – "כי חיוב מנוי בתשלום חודשי קבוע עבור שירות גלישה בפורטל תוכן כתנאי להצטרפות לתוכנית "דור שלישי" שהיא תוכנית שבה יכול המנוי ליהנות משירותי "הדור השלישי" עם מכשיר "דור שלישי", ללא קיומה של חלופה אפקטיבית כאמור בסעיף 9" – אנחנו מפנים לסעיף אחר שבו הסברנו על החלופה האפקטיבית – "מהווה התניה אסורה של שירות בשירות.

ברוריה מנדלסון: נוכח האמור ככל שחברתכם מבצעת התניה אסורה, עליה להפסיק זאת לאלתר.

ברוריה מנדלסון: " זאת אומרת, ככל שמתבצעת פעילות כזאת, על החברה להפסיק לעשות את זה.

רונית תירוש: זה מה שביקשנו.

רונית תירוש: מאחר וטרחתם להגיע, האם אתם רוצים לומר משהו על זה?

רונית תירוש: האם רכישה של חבילת תוכן ושירותי גלישה, זה היינו הך לצורך העניין, לפחות מבחינת תשלום?

זאב רז: המשמעות של שירותי "דור שלישי" – זה היבט שיווקי שנותן יכולת גלישה הרבה יותר מהירה, קצב נתונים ואינפורמציה הרבה יותר גדול.

זאב רז: מכאן, השירותים גם נגזרים.

זאב רז: הטכנולוגיה היא הרבה יותר גבוהה, וכתוצאה מכך השירותים ישתפרו.

זאב רז: שירותי "דור שלישי" מתחלקים בגדול לשלושה שירותים: ראשית, גלישה במה שנקרא פורטל תוכן.

זאב רז: אבל, זה סתם שם.

זאב רז: למעשה, זה גלישה בגן סגור, וכאן חברות הסלולאר מכינות פורטלים שבתוכם יש תכנים שמתאימים לראות אותם בצורה טובה.

זאב רז: כלומר, בפרוטוקולים נכונים שמתאימים, גם ב-WAP שזה פרוטוקול של סלולארי, וגם בפרוטוקולים אחרים שמתאימים לראות על מסך של סלולאר.

זאב רז: כל זה נמצא בגן סגור.

לאה ורון: לכל חברה יש אותו גן סגור נפרד משלה?

זאב רז: לא חייב להיות.

זאב רז: כלומר, יכולים להיות אותם שמות, ושימוש באותם תכנים.

זאב רז: אבל, בעיקרון יש להם את דרגת החופש שלהם לקבוע מה יהיה שם.

זאב רז: כשאנחנו מדברים על מה שנאמר כאן, על הגלישה בפורטל תוכן, על זה מדברים.

זאב רז: כלומר, הגישה לדבר הזה.

רונית תירוש: זה היינו הך.

זאב רז: גלישה לאינטרנט הפתוח היא עדיין אפשרית.

זאב רז: המכשיר יכול לעבוד בתור מודם אלחוטי.

זאב רז: אפשר לחבר אותו למשל, למחשב.

זאב רז: זה מודם אלחוטי שמתקשר בין המחשב שלך, לבין הרשת הסלולארית שמשתמשים בה.

זאב רז: השירות השלישי הוא השירות של שיחות Video Conference .

זאב רז: למעשה, אלו שלושת השירותים שנמצאים כאן, וזה קצת הפרדה בין מה שנקרא פורטל תוכן שזה גן נעול יותר שמותאם לחו"ל.

זאב רז: למעשה, אפשר לגלוש רק עם המכשיר עצמו לאינטרנט, אבל זו פעולה הרבה יותר יותר קשה מבחינת הקשת כל ה-URL בצורה נכונה ובלי טעויות, ולראות את זה על המסך.

זאב רז: המשרד התייחס להתניות האלה, בין השירותים האלה.

רונית תירוש: כדי לפשט את הדברים שאמרת – אותה חבילת תוכן שרשומה בהחלטת משרד התקשורת, כוללת את שירותי הגלישה שעליהם מדבר חבר הכנסת זכור.

יעקב זכאי: אני מחברת פרטנר.

יעקב זכאי: המסמך הזה של משרד התקשורת הומצא לנו כמה דקות לפני הישיבה.

יעקב זכאי: אני לפחות, לא הספקתי לעיין בו בקפידה.

רונית תירוש: גם אלינו הוא הועבר - - -

יעקב זכאי: אז אנחנו באותה סירה.

יעקב זכאי: מכיוון שמצוין פה חברות הסלולאר באופן כללי, לא מצוין כאן שום דבר עובדתי ומדויק, אני רוצה להודיע שפרטנר מעולם לא חייבה רכישת מכשיר טלפון בחבילת גלישה.

יעקב זכאי: כלומר, הבעיה שהעלה חבר הכנסת זכור לא היתה קיימת.

יעקב זכאי: אנחנו גם איננו מתנים שום שירות בשירות.

עבאס זכור: מי שרוצה לקנות טלפון "דור שלישי" מחברת פרטנר, לא חייב בחבילה?

יעקב זכאי: אתה גם יכול להביא מכשיר מהבית ולקנות.

יעקב זכאי: אל"ף, המשרד אמר שזה לא אסור.

עבאס זכור: אני לא רוצה לקנות מבחוץ, אני רוצה לקנות מפרטנר.

יעקב זכאי: אתה יכול לרכוש את - - -

עבאס זכור: מבלי לחייב אותי בחבילה?

קריאה: אתה רק משלם במקום החבילה, עוד 20 שקל על המכשיר.

יעקב זכאי: אתה תשלם יותר על המכשיר, זה הכול.

יעקב זכאי: אבל, אתה לא חייב.

יעקב זכאי: אגב, זה כדאי.

רונית תירוש: אם אתה קונה את המכשיר ב-100 שקלים, הוא כולל חבילת גלישה.

רונית תירוש: אם אתה לא רוצה, אז זה 120 שקלים.

רונית תירוש: אני לא יודעת אם זו זכותך כן לעשות זאת, אולי נדבר על זה.

רונית תירוש: אבל, האם אתה אומר את זה לצרכן?

יעקב זכאי: ודאי.

רונית תירוש: כלומר, אתה אומר לו: אם אתה כולל את חבילת הגלישה, זה זול יותר.

יעקב זכאי: לא, אם אתה מבקש את המכשיר במחיר מופחת, אז זה בא ביחד עם עוד משהו.

עבאס זכור: הצעירים שמתלהבים מפלאפונים "דור שלישי" לא חושבים יותר מידיי על זה, והם מחליטים במהירות וחותמים.

עבאס זכור: רק אחר כך הם מתחילים לחשוב כמה זה עולה להם.

יעקב זכאי: הכול ידוע, הכול מגולה.

יעקב זכאי: כל הרעיון ברכישת מכשיר "דור שלישי" הוא כדי שתוכל לגלוש.

יעקב זכאי: אני לא רואה את ההיגיון שמישהו שלא רוצה לגלוש, קונה מכשיר "דור שלישי", ולא דור "שניים וחצי", או דור קודם.

יעקב זכאי: אבל, זה כבר בעיה של הצרכן.

יעקב זכאי: ירצה – יקנה.

רונית תירוש: הבעיה היא שאין לנו הוכחה שכאשר באתי לרכוש את המכשיר נאמר לי מה שאתה אומר שנאמר, ואז כאשר אני מגלה ורוצה להחזיר אומרים לו: אם את רוצה להחזיר, תוסיפי עוד 20 שקלים.

יעקב זכאי: אני לא יודע באיזה חברה ניסית.

רונית תירוש: לא, אין לי בכלל ניסיון.

רונית תירוש: אני מדמיינת סיטואציה שבה אני רוכשת בחנות את המכשיר, ולא אמרו לי שזה מופחת כי זה כולל.

רונית תירוש: קניתי, ואז אני אומרת לעצמי: רגע, מה אני צריכה את זה?

רונית תירוש: ואני רוצה להחזיר את זה, ולקבל זיכוי.

רונית תירוש: אבל, אז אומרים לי: לא רק שלא נזכה אותך, אלא שתוסיפי עוד 20 שקלם.

יעקב זכאי: אני מבין שזו שאלה תיאורטית.

רונית תירוש: תסריט כזאת יכול לקרות.

יעקב זכאי: לא, אני חושב שלא.

יעקב זכאי: אני לא יודע מה קורה בחברות אחרות.

יעקב זכאי: אני מניח שגם הן נוהגות באותה מידה.

רונית תירוש: איך אתם אוכפים את זה שכל משווק שלכם אכן יאמר את הדברים?

איתמר ברטוב: אני מסלקום.

איתמר ברטוב: הנקודה שהעלאת היא אולי לא פחות מהותית מהנושאים האחרים.

איתמר ברטוב: ראשית, אני חושב שהמשרד הכריע, והדיון בסוגיה שעלתה כאן לשולחן הוכרעה, בוודאי במרבית המקרים.

איתמר ברטוב: הסוגיה הוכרעה, והדיון הוא תיאורטי לחלוטין.

איתמר ברטוב: לדעתנו, הרבה יותר שקוף להציע חלופה ברורה ובהירה שאומרת: אדוני, ב"דור שלישי" יש 20 שקלים נוספים, מאשר לומר: אתה יכול לשלם אותם כך, או לשלם אותם כך, והנה אנחנו בסדר כי אמרנו שאתה יכול לשלם אותם גם כך וגם כך.

איתמר ברטוב: כל אחד נתן כנראה פרשנות אחרת, וזה אולי לאבחנה בין מה שנעשה.

איתמר ברטוב: מאחר והסוגיה נפתרה וניתנה החלטה, ואנחנו כמובן נקיים אותה, אז אני לא מעמיק חקר בשאלה מה ראוי ומה נכון.

רונית תירוש: האם זה יעלה עכשיו יותר כתוצאה מההחלטה?

איתמר ברטוב: זה יעלה בהתאמה.

איתמר ברטוב: אנחנו נצטרך להציג חלופות ראויות.

איתמר ברטוב: לא יהיה מצב שהאפשרות היחידה היא לרכוש מכשיר עם חבילת גלישה, אלא נצטרך לתת חלופה אחרת.

איתמר ברטוב: אנחנו נצטרך כנראה לדון מעט עם המשרד בשאלות מה תהיה החלופה, ואיך היא תהיה.

איתמר ברטוב: הנקודה שהעלאת היא כנראה עולה הרבה מאוד אף שהעדת שאת מדברת מתיאוריה, אבל אולי שמעת את זה מאחרים.

איתמר ברטוב: מבחינתנו, זה נושא שהוא בנפשנו.

איתמר ברטוב: אנחנו רואים את נושא מסירת מידע מלא ללקוח כנושא שאין בסיסי ממנו ביחסנו עם הלקוחות.

איתמר ברטוב: אנחנו פוגשים בין 60,000 ל-80,000 לקוחות ביום, כך שאני לא יכול להעיד שבאף אחת מהאינטראקציות לא נפל דבר שאינו ראוי.

איתמר ברטוב: אנחנו מקליטים את כל השיחות שלנו עם הלקוחות, אנחנו מקיימים ביום עשרות רבות של מבדקי לקוח סמוי כדי לוודא.

איתמר ברטוב: אנחנו מייצרים דפים ייעודיים שלוקחים את עיקרי הדברים בכל הסכם, ובכל עסקה, כדי שלקוח לא יגיד: כן קראתי, או לא קראתי.

איתמר ברטוב: הנה, הדברים החשובים שעליהם אפשר להתלונן מופיעים בדף נפרד.

איתמר ברטוב: אני אומר שלא בהכרח לפרוטוקול – אנחנו לא מנהלים אנשים בגרזן.

איתמר ברטוב: אבל, אין לנו שום טולרנטיות לאי מסירת מידע, לא אצל נציג, ולא אצל משווק.

איתמר ברטוב: ראשית, אנחנו בודקים את זה בעצמנו.

איתמר ברטוב: שנית, אם אנחנו רואים שעל מישהו מסוים יש יותר מאשר תלונה אחת - כי בסוף בשאלה לא אמרו לי, אמרו לי - זה קצת קשה.

איתמר ברטוב: הוא יכול אחרי זה לשכתב את השיחה לתוך המערכת כאילו הוא אמר הכול, והנה לא אמר.

איתמר ברטוב: אבל, עדיין אם על מישהו מצטברות תלונות אז כנראה יש בעיה אמיתית, ואין לנו בעיה לעלות.

איתמר ברטוב: אין לנו שום סובלנות.

איתמר ברטוב: יש לנו מגוון גדול מאוד של כלים לענות על העניין הזה, ואנחנו מקבלים בעניין רב כל תלונה על אי אמירת אמת, ובודקים אותה.

איתמר ברטוב: נכון שלפעמים מגיעים לפינה של מילה מול מילה, וקשה קצת לצאת מהעניין הזה.

איתמר ברטוב: אבל, הפעולות הניהוליות שמתבצעות בעניין הזה הן מאוד דרסטיות, והן מאוד חד-משמעיות.

רונית תירוש: מצוין, תודה.

דולי דדון: אני ממשרד התקשורת.

דולי דדון: אני רוצה להגיב לדבריו של איתמר כרגע, לעניין הטעיה ואי אמירת כל המידע המהותי.

דולי דדון: ייתכן וסלקום יחסית מקפידה.

דולי דדון: אבל, יש לנו חברות שמקפידות פחות.

דולי דדון: מגיעות המון תלונות למשרד התקשורת בעניין הזה.

דולי דדון: לנו מאוד קשה להוכיח מי דובר אמת כי אנחנו לא נוכחים בכל עסקה ועסקה.

דולי דדון: לעניין הקלטת השיחות – החברות לא מחויבות להקליט.

דולי דדון: הן מקליטות בדרך כלל לצורך בחינה, או בצורה מדגמית.

דולי דדון: הן לא שומרות באופן סיסטמאתי את השיחות.

דולי דדון: קשה להוכיח אחר כך כי רוב העסקאות הן אכן נעשות טלפונית.

דולי דדון: אבל, גם בעסקאות רוכלות בטח קשה לדעת מה היה שם בין נציג המכירה לבין הלקוח.

דולי דדון: בסופו של דבר, ישנן חברות שלא נוטות לבטל עסקאות כאלה, וישנן חברות שיותר כן.

דולי דדון: זה בעייתי, אבל כמובן שמי שמתמודד עם זה הוא חוק הגנת הצרכן, ולא משרד התקשורת.

רונית תירוש: ההצעה הדחופה לדיון היא לא הזויה, וגם מה שנאמר פה בתיאוריה לא הזוי.

מיטל בשרי: אני מהמועצה הישראלית לצרכנות.

מיטל בשרי: בהתייחס לדבריו של איתמר – אכן, אומנם בסלקום מקליטים היום את השיחות, זה משהו שהוא חדש.

מיטל בשרי: בשאר החברות לא מקליטים.

מיטל בשרי: אבל, הבעיה העיקרית היא כאשר הצרכנים מגיעים לנציגי המכירות, לעסקים ולחברות עצמן.

מיטל בשרי: שם אי אפשר להקליט את העסקאות האלה.

מיטל בשרי: מרבית מתלונות הצרכנים מגיעות משם.

מיטל בשרי: אין אפשרות לתעד, החברות פשוט פועלות לפי קנה המידה האם יש יותר תלונות על נציג השירות או פחות כפי שאמר איתמר.

מיטל בשרי: בפועל, מבחינתי, הצרכן צודק.

מיטל בשרי: לא ייתכן שכמות גדולה כזאת של תלונות מגיעות למועצה לצרכנות, והצרכנים כולם טועים.

מיטל בשרי: שנית, החברות האלה לא מכלילות במחיר הכולל של החברה את שירות האינטרנט, את 20 השקלים האלו.

מיטל בשרי: זהו שירות שהצרכן לא יכול לבוא ולבחור ולהתנתק ממנו.

מיטל בשרי: סעיף 17(א)

מיטל בשרי: לחוק הגנת הצרכן אומר: "לא יפרסם עוסק, ולא ימכור במפורש או במשתמע במחיר של נכס של שירות המוצע לצרכן, אלא אם כן הוא המחיר הכולל".

מיטל בשרי: המחיר הכולל לפי 17(א): "מחיר הכולל את כל התשלומים בעבור נכס או שירות.

מיטל בשרי: כל תשלום אחר הנלווה רכישת אותו נכס או שירות, מבלי שניתנת לצרכן אפשרות מעשית לוותר עליו במסגרת העסקה".

מיטל בשרי: בפועל, הצרכן לא יכול לוותר על זה.

מיטל בשרי: לכן, אנחנו מבקשים ממשרד התקשורת לחייב את החברות האלה להכליל את זה בתוך המחיר הכולל של החברה.

מיטל בשרי: במידה ואי אפשר לנתק את האפשרות של השירות הזה מהמוצר, לפחות שהחברות יחויבו ליידע את הצרכן ברגע שהוא בא לקנות.

מיטל בשרי: כי כשהצרכן מגיע לעמדות המכירה מוצעים לו טלפונים מאוד יפים, או מבצעים כמו 1 1 כמו שהיה באיזושהי חברה.

מיטל בשרי: הצרכן מגיע בשביל האחד בחינם.

מיטל בשרי: הוא לא מודע שהוא יחויב על 20 השקלים האלה.

מיטל בשרי: לאנשים הקשישים שמגיעים לא יהיה בחיים שימוש באינטרנט.

מיטל בשרי: זה פשוט 20 שקלים שהם משלמים ככה לחברות.

מיטל בשרי: הם באו בשביל החינם הזה בסך הכול.

רונית תירוש: הנושא הזה נפתר לעת עתה.

רונית תירוש: לא כדאי לדון בדיון שהוא ממילא יתייתר.

רונית תירוש: אני רק צופה שבעקבות ההנחיה של משרד התקשורת, המחירים יעלו, ואולי נמצא פה בדיון נוסף.

יעקב זכאי: אני גם לא בטוח שמשהו יעלה.

רונית תירוש: ככלל לחברות הסלולאר - כדי שלא ניפגש שוב ושוב על אף שזה אולי מאוד נעים לנו להיפגש - אני חושבת שראוי שהשקיפות היא תהיה עיקרון יסוד של החברה.

רונית תירוש: דהיינו, שהדברים יהיו מופרדים: זה עולה כך, זה עולה כך.

רונית תירוש: אם מישהו לא רוצה משהו מסוים, ניתן בקלות לדעת איזה הפחתה, ואיזה זיכוי הוא יקבל, או לחלופין איזו תוספת הוא צריך לשלם.

רונית תירוש: זה מה שצריך לעשות, בלי כל המשחקים וה"תחמונים".

רונית תירוש: הרי אנחנו כל הזמן חתול ועכבר, זה הספורט הלאומי של מדינת ישראל, וזה לא רק בסלולאר.

רונית תירוש: כל הזמן מנסים עוד, והכול כל כך מסובך.

רונית תירוש: בואו פעם אחת ננסה ללכת ישר, כמו השוויצרים.

יעקב זכאי: נאמרו פה דברים על-ידי מיטל מהמועצה לצרכנות, שהם פשוט לא נכונים, אני מקווה שזה יירשם בפרוטוקול.

רונית תירוש: היא לא אמרה את זה על פרטנר, אז מה אתה דואג?

יעקב זכאי: היא דיברה על חברות הסלולאר, והיא דיברה על מכשירים, ודיבר חברי מסלקום, ואז כבר נשמע אם חברות אחרות.

יעקב זכאי: אני אשמח לפגוש אותה בנפרד ולהראות לה, כי הדברים שנאמרו פה הם פשוט לא נכונים.

יעקב זכאי: הם לא נכונים, וגם את מספר התלונות - - -

רונית תירוש: חשוב שתיפגשו עם המועצה לצרכנות.

קריאה: אנחנו נפגשים איתם באופן קבוע.

רונית תירוש: אין ספק שסלקום עשו מעשה.

יעקב זכאי: נאמרו פה דברים בלי נתונים, ובצורה כללית.

רונית תירוש: אני מציעה לך בהחלט לשבת איתם.

רונית תירוש: הם גורם מאוד משמעותי במשק הישראלי, והם יכולים לשגרר אותך מצוין מול טענות אם אתה כבר נותן להם מידע מקדמי.

יעקב זכאי: גם הם - - -

רונית תירוש: אנחנו ממש לקראת סיום, ואנחנו נאפשר לך.

נועה ביתן: אני עו"ד מ"אמון הציבור".

נועה ביתן: אני שומעת דברים שבאמת מכחישים את העובדות, וחשוב לי להדגיש שגם אצלנו מתקבלות המון המון תלונות על חיובים לא תקינים.

נועה ביתן: 10% מהתלונות האלה הן בנושא התניית שירות בשירות שזה נגד כלל חברות הסלולאר.

נועה ביתן: אין ספק שיש מקום להגביר את השקיפות.

נועה ביתן: אני לא רוצה לחזור על הדברים, אבל העובדות ברורות.

נועה ביתן: מבחינת התלונות, הצרכנים לא מודעים.

נועה ביתן: גם אם הם מודעים, הם מתלוננים על עצם העניין שמחייבים אותם על חבילת הגלישה.

איתמר ברטוב: מה שנאמר על המועצה, תקף גם על אמון הציבור.

רונית תירוש: על אמון הציבור, וגם אם יקומו עוד עמותות.

רונית תירוש: פשוט אל תיתנו להם עבודה, זה הכול.

עבאס זכור: מתי זה יתחיל להיות מבוצע?

רונית תירוש: מתי התחולה של ההחלטה?

ברוריה מנדלסון: ההחלטה נשלחה לחברות היום.

איתמר ברטוב: ההחלטה היא לאלתר.

איתמר ברטוב: אני מניח שתהיה עוד איזושהי הדיינות קצרה על הפרשנות.

איתמר ברטוב: אבל, ההחלטה היא לאלתר.

רונית תירוש: אני אסכם את הדיון גם בבקשה שלנו.

רונית תירוש: קודם כל, אנחנו מודים לחבר הכנסת עבאס זכור על עצם העלאת הנושא.

רונית תירוש: יש לי חשד סביר שהנושא הזה אכן בא לאוזניים נכונות וקשובות במשרד התקשורת.

רונית תירוש: אנחנו מקבלים בחיוב את החלטת משרד התקשורת בהנחיה שהוא נתן לחברות הסלולר שלא להתנות רכישה של מכשיר מה"דור השלישי" עם רכישה אוטומאטית של חבילת גלישה באינטרנט, ואולי עוד פונקציות שמצויות בחבילת התוכן.

רונית תירוש: אנחנו מבקשים ורוצים לוודא שאכן משרד התקשורת מפעיל את ההנחיה הזאת לאלתר.

ברוריה מנדלסון: החברות מפעילות.

ברוריה מנדלסון: הן צריכות לפעול בהתאם להנחיה לאלתר.

רונית תירוש: כן, שהחברות מפעילות, ושאתם תאכפו את זה.

רונית תירוש: תודה רבה.